Giordano Piccinotti

**Giordano Piccinotti** S.D.B. (født 23. februar 1975 i Manerbio i provinsen Brescia i Italia) er en italiensk katolsk ordensgeistlig og titulærerkebiskop i den romerske kurie, der han er president for Den apostoliske stols eiendomsadministrasjon (*Administratio Patrimonii Sedis Apostolicae*, forkortet *APSA*).
## Liv og virke
### Salesianer, prest
Giordano Piccinotti sluttet seg til salesianerordenen og fullførte novisiatet i Pinerolo fra 1997 til 1998. Han avla timelige løfter den 8. september 1998 og evige løfter den 12. september 2004.Den 17. juni 2006 ble han presteviet av hjelpebiskop i Brescia, Francesco Beschi. 

Etter videre studier skaffet han seg en lisensiat i spiritualitet ved Università Pontificia Salesiana i Roma.

Etter ordinasjonen var pater Piccinotti opprinnelig økonom for de salesianerkommunitetene i Lugano (2007-2011 og 2016-2017) og i Milano (2011-2015). Fra 2011 til 2017 innehadde han samme rolle i hele ordensprovinsen. Han var også prokurator for *Fondazione Opera Don Bosco nel Mondo* i Lugano og *Fondazione Opera Don Bosco* i Milano. Han var også prokurator for salesianernes stiftelse *Istituto Elvetico* i Lugano. Piccinotti var deretter kasserer i styret for den ikke-statlige organisasjonen *Volontariato Internazionale per lo Sviluppo* (VIS). Han var også medlem av rådgivendeorganet for stiftelsen * Don Bosco in der Welt *i Schaan.

### APSA
Pave Frans utnevnte ham 6. januar 2023 til undersekretær for *Administratio Patrimonii Sedis Apostolicae* den 6. januar 2023 og til slutt som dens president den 2. oktober samme år. Den 15. november 2023 utnevnte pave Frans ham også til president for styret for *Fondazione per la Sanità Cattolica*  og den 16. desember samme år som medlem av *Kommisjonen for reserverte økonomiske anliggender*.

### Titulærerkebiskop
Den 31. januar 2024 utnevnte pave Frans ham også til titulærerkebiskop av *Gradisca*.

Den 20. april året etter ble han bispeviet sammen med kardinal Ángel Fernández Artime S.D.B., i Basilica di Santa Maria Maggiore. Hovedkonsekrerende var kardinal Emil Paul Tscherrig, tidligere nuntius til italia og San Marino (og tidligere blant annet til de nordiske land); medkonsekrerende var kardinal Cristóbal López Romero, erkebiskop av Rabat i Marokko, og Lucas Van Looy, emeritert biskop av Gent i Belgia.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Kardinal Clemente Micara (1879-1965) *1920
* Kardinal Antonio Samorè (1905-1983) *1950
* Kardinal Angelo Sodano (1927-2022) *1978
* Kardinal Emil Paul Tscherrig (1947- ) *1996
* Erkebiskop *Giordano Piccinotti* (1975- ) *2024

## Referanser